จับตาคำพิพากษาคดี “เปรมชัย ล่าเสือดำ” พรุ่งนี้!
จับตาคำพิพากษาคดี “เปรมชัย ล่าเสือดำ” พรุ่งนี้!
19 มี.ค. 2562

ผู้สื่อข่าวรายงานว่า วันพรุ่งนี้ (19 มี.ค.) เวลา 09.00 น.ศาลจังหวัดทองผา ภูมิ จ.กาญจนบุรี นัดพิพากษาคดีนายเปรมชัย กรรณสูต ประธานบริหารบริษัท อิตาเลียน-ไทย ดีเว๊ลอปเมนต์ จำกัด (มหาชน) หรือ ITD  นายยงค์ โดดเครือ นางนที เรียมแสน และนายธานี ทุมมาศ ถูกฟ้องเป็นจำเลย ที่ 1-4 ในคดีอาญาหมายเลขดำที่ 219/2561 คดีล่าเสือดำเขตรักษาพันธุ์สัตว์ป่าทุ่งใหญ่นเรศวรฝั่งตะวันตก ซึ่งมีอัยการจังหวัดทองผาภูมิ เป็นโจทก์ยื่นฟ้องใน 6 ข้อหาดังนี้
1.ฐานร่วมกันพกพาอาวุธปืนไปในเมืองหมู่บ้านหรือทางสาธารณะโดยไม่ได้รับอนุญาต
2.ฐานร่วมกันล่าสัตว์ในเขตรักษาพันธุ์สัตว์ป่าโดยไม่ได้รับอนุญาต
3.ฐานร่วมกันล่าสัตว์ป่าคุ้มครองโดยไม่ได้รับอนุญาต
4.ฐานร่วมกันมีไว้ครอบครองซึ่งซากสัตว์ป่าคุ้มครองโดยที่ไม่ได้รับอนุญาต
5.ฐานร่วมกันช่วยซ่อนเร้นช่วยพาเอาไปเสียหรือรับไว้ซึ่งซากสัตว์ป่าอันได้มาโดยกระทำความผิดกฎหมาย
6.ฐานร่วมกันเก็บหาของป่าในเขตป่าสงวนแห่งชาติโดยไม่ได้รับอนุญาต
ด้าน พล.ต.อ.ศรีวราห์ รังสิพราหมณกุล รอง ผบ.ตร. กล่าวว่า ประเด็นนี้เป็นประเด็นที่ขึ้นอยู่กับการพิจารณาของศาล ตำรวจไม่สามารถไปก้าวล่วงได้ ไม่ว่าผลการพิจารณาคดีจะออกมาเป็นอย่างไร ก็เป็นดุลยพินิจของศาลท่าน
ย้อนไทม์ไลน์คดีเสือดำ
4 ก.พ. 2561
เจ้าหน้าที่เข้าตรวจสอบจุดตั้งแคมป์ห้วยปะซิ ของคณะนายเปรมชัย กรรณสูต ประธานบริหาร บมจ.อิตาเลียนไทย และพวก 3 คน หลังเข้าพื้นที่เขตรักษาพันธุ์สัตว์ป่าทุ่งใหญ่นเรศวร ฝั่งตะวันตก จ.กาญจนบุรี ตั้งแต่วันที่ 3 กุมภาพันธ์ พบซากสัตว์ป่า-อาวุธปืน
6 ก.พ. 2561
ลงบันทึกจับกุม นายเปรมชัย และพวกรวม 4 คน 9 ฐานความผิด ยื่นคำร้องฝากขังครั้งแรก ทนายความยื่นขอประกันตัววงเงินคนละ 150,000 บาท
7 ก.พ. 2561
พล.ต.อ.ศรีวราห์” นำทีม บก.ปทส.และกรมอุทยานฯ ค้นบ้านพักเปรมชัย พบปืน 43 กระบอก งาช้าง 2 คู่ สั่งอายัด ตรวจหลักฐานครอบครอง และตรวจ DNA ลายนิ้วมือ
13 มี.ค.2561
พนักงานสอบสวนสรุปสำนวนคดีล่าสัตว์ป่าส่งมอบให้อัยการ เห็นควรสั่งฟ้องผู้ต้องหา 9 ข้อหา
อัยการภาค 7 มีคำสั่งแต่งตั้งคณะทำงานเพื่อร่วมกันพิจารณาคดี เพื่อให้สำนวนการสอบสวนรัดกุมที่สุดและเร่งรัดการทำสำนวนการสอบสวนทุก 7 วัน
26 มี.ค. 2561
ผู้ต้องหายื่นร้องขอความเป็นธรรม (ครั้งที่1) กับอธิบดีอัยการภาค 7 ขอให้สอบสวนพยานที่เกี่ยวข้องเพิ่มเติม
27 เม.ย. 2561
ผู้ต้องหาที่ 1 ยื่นคำร้องขอความเป็นธรรมต่ออธิบดีอัยการภาค 7 ขอให้สอบสวนพยานเพิ่มเติม คณะทำงานและอธิบดีอัยการภาค 7 เห็นว่าพยานที่อ้างถึงมิใช่พยานที่เกี่ยวข้องในคดี เป็นเพียงผู้ที่แสดงความคิดเห็นผ่านสื่อเท่านั้น ส่วนพยานที่เกี่ยวข้องตามประเด้นที่ยื่นร้องขอความเป้นธรรมนั้น ได้มีการสอบสวนพยานดังกล่าวไว้แล้ว คำร้องขอความเป็นธรรมของนายเปรมชัย จึงเป็นลักษณะการประวิงคดี ทั้งข้อเท็จจริงตามสำนวนการสอบสวนได้ความครบถ้วนแล้วจึงไม่จำเป็นต้องสอบสวนเพิ่มเติมตามที่ร้องขอ
2 พ.ค. 2561
ครบกำหนดฝากขังครั้งที่ 7 จำเลยมารายงานตัวต่อศาล ศาลอ่านและอธิบายฟ้องให้ฟัง จำเลยทั้ง 4 ให้การปฏิเสธทุกข้อกล่าวหา และขอยื่นประกันตัว ศาลสั่งปล่อยตัวชั่วคราว
21 พ.ค. 2561
ศาลนัดพร้อม เพื่อตรวจพยานหลักฐาน แต่ทนายความจำเลยที่ 2 ,4 ไม่ได้เดินทางมาด้วยและขอเลื่อนนัดตรวจพยานหลักฐานออกไปเป็นวันที่ 6 มิ.ย.
6 มิ.ย. 2561
ทนายความของนายเปรมชัยยื่นคำร้องขอย้ายศาล เหตุผล อ้างว่าจำเลยที่ 1 และ 2 ถูกฟ้องในคดีติดสินบน จึงขอให้ศาลจังหวัดทองผาภูมิส่งคดีไปให้ประธานศาลอุทธรณ์วินิจฉัยว่าคดีนี้อยู่ในเขตอำนาจศาลใด
ศาลจังหวัดทองผาภูมิเลื่อนนัดตรวจพยานหลักฐาน และนัดฟังคำวินิจฉัยศาลอุทธรณ์ วันที่ 27 ส.ค. 2561
27 ส.ค. 2561
ประธานศาลอุทธรณ์วินิจฉัยว่าคดีอยู่ในอำนาจศาลจังหวัดทองผาภูมิ ศาลจังหวัดทองผาภูมินัดสืบพยานโจทก์ปากแรก 27 พ.ย. 2561
27-30 พ.ย. 2561
ศาลจังหวัดทองผาภูมินัดสืบพยานโจทก์ ทั้งหมด 32 ปาก รวม 10 นัด ตั้งแต่วันที่วันที่ 6-7 ธ.ค.และ วันที่ 11-13 ธ.ค. และวันที่ 18 ธ.ค.นี้ โดยในระหว่างการสืบพยานฝ่ายโจทก์และฝ่ายจำเลย ศาลจังหวัดทองผาภูมิ การวางข้อกำหนดเอาไว้ว่า ห้ามฝ่ายจำเลยและฝ่ายโจทก์ นำข้อมูลต่างๆ ในห้องพิจารณาคดีออกมาเผยแพร่ภายนอกโดยเด็ดขาด
19 -26 ธ.ค.2561
ส่วนการสืบพยานจำเลย 16 ปากเริ่มตั้งแต่วันที่ 19-26 ธ.ค.ซึ่งเป็นนัดสุดท้าย ทั้งนี้ นายสมเจตน์ อำนวยสวัสดิ์ อัยการพิเศษฝ่ายคดีอาญา 2 ภาค 7 ในฐานะหัวหน้าคณะทำงาน ระบุว่า หลังจากสืบพยานโจกท์ และจำเลยเสร็จสิ้นภายในวันที่ 26 ธ.ค.นี้ จะนำไปสู่การฟังคำพิพากษา และการยืนยันว่าศาลจังหวัดทองผาภูมิ นัดแถลงปิดคดีภายในวันที่ 25 ม.ค.2562